**MNB azonosító kód: R44**

**Kitöltési előírások**

**Nem pénzügyi vállalat által pénzügyi lízingbe vett eszközök forgalma**

**I. Általános előírások**

1. Az adatszolgáltatásban a kijelölt, nem-rezidensekkel szembeni pénzügyi lízingből eredő tartozással rendelkező rezidens nem pénzügyi vállalkozások által lízingbe vett eszközök (a továbbiakban: lízingtárgy) forgalmát kell jelenteni. Az információk a lízingtárgy tárgyhavi mozgatására (beérkezésére vagy kiszállítására), illetve a mozgatás idején fennálló értékére vonatkoznak. A lízingtárgy mozgatását (ki- és beszállítás) – az értékhatár figyelembe vétele mellett – csak akkor kell feltüntetni, ha a lízingtárgy egy évnél hosszabb időszakra kerül az adatszolgáltató tulajdonába vagy kerül ki onnan. Ennek megfelelően az éven belüli időtartamra lízingtárgynak sem a beszállítását, sem a kiszállítását nem kell jelenteni).

2. Amennyiben a rezidens vállalkozásnak nem-rezidens leányvállalatai vagy fiókjai veszik lízingbe a lízingtárgyat, de a rezidens központ a finanszírozó, akkor, mivel a lízingbeadó és a lízingbevevő egyaránt nem-rezidens, ezért a lízingtárgy forgalmára vonatkozó információkat nem kell jelenteni. A nem-rezidens leányvállalat vagy fiók által üzemeltetett lízingtárgy beérkezését abban a hónapban kell jelenteni, amely hónapban annak üzemeltetését tartósan (egy évnél hosszabb időtartamra), illetve véglegesen a rezidens központ veszi át. Hasonlóképpen a rezidens központtól nem-rezidens leányvállalathoz vagy fiókhoz kerülő lízingtárgy kiszállítását abban a hónapban kell jelenteni, amely hónapban annak üzemeltetését tartósan (egy évnél hosszabb időtartamra), illetve véglegesen a nem-rezidens leányvállalat vagy fiók veszi át.

**II. A tábla kitöltésével kapcsolatos részletes előírások**

1. A forgalmakat egész forintban kell feltüntetni.

2. A lízingtárgy és a lízingbeadó országa oszlopban a 3. melléklet 4.2. pontja szerinti, az MNB honlapján közzétett technikai segédletben megadott ISO kódok alkalmazandók.

3. Az „Azonosító” a lízingtárgy azonosítására szolgáló kód (számjegy), amelyet az adatszolgáltató határoz meg.

4. A „Lízingtárgy mozgásának az iránya” oszlopban a lízingtárgy nyilvántartásba vételekor a „BEÉRKEZÉS”, a nyilvántartásból történő kivezetéskor a „KISZÁLLÍTÁS” kódot kell feltüntetni.

5. A „Lízing időpontja” oszlopban, beérkező lízingtárgy esetén a lízingnek az adatszolgáltató által nyilvántartott kezdeti időpontját (év, hónap, nap) kell feltüntetni függetlenül attól, hogy a lízing kezdetekor hol kezdték el üzemeltetni az eszközt (ennek megfelelően a lízing kezdetének a hónapja eltérhet a lízingtárgy beérkezésének a hónapjától). Kiszállított lízingtárgy esetén a lízingnek az adatszolgáltató által ismert záró időpontját kell feltüntetni (a lízing záró időpontjának a hónapja itt is eltérhet a lízingtárgy kiszállításának a hónapjától). Amennyiben ez nem ismeretes (mert például a lízing még nem szűnt meg, csak más vállalatcsoport tag üzemelteti tovább a lízingtárgyat), akkor a lízingtárgy kiszállítási időpontját kell itt megadni.

6. A „Lízingbeadó országa” a lízingtárgyat lízingbe adó cég székhelyének az országa. Amennyiben ez bármely okból megváltozik, úgy az adott lízingtárgyra vonatkozóan a korábban jövő beérkezési adatokat át kell sorolni az új országnak megfelelően (a régi országot negatív értékkel, külön sorban kell kivezetni).

7. A „Lízingtárgy országa” a lízingtárgy beérkezésének, illetve kiszállításának tényleges országa. Beérkezés során, amennyiben a lízingtárgy közvetlenül a gyártás után kerül az adatszolgáltató üzemeltetésébe, akkor a gyártás országát, amennyiben pedig valamely nem-rezidens üzemeltetőtől (akár vállalatcsoport tag, akár nem) kerül az adatszolgáltató üzemeltetésébe, akkor a korábbi üzemeltetés országát kell feltüntetni. Kiszállítás esetében pedig azt az országot kell feltüntetni, ahová a lízingtárgy ténylegesen kerül.

8. „A Lízingtárgy értéke” a lízingtárgynak a nyilvántartásba vétel, illetve az abból történő kivezetés időpontjában az adatszolgáltató számára rendelkezésére álló vagy általa kalkulált aktuális (azaz a lízing kezdeti időpontját, illetve a lízing már eltelt időtartamát és az aktuális piaci helyzetet egyaránt figyelembe vevő) értéke.